РЕГЛАМЕНТ (ЕО) № 247/2007 НА КОМИСИЯТА
от 8 март 2007 година
за изменение на приложение III към Регламент (ЕО) № 318/2006 на Съвета за пазарната 2007/2008 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 10, параграф 1 от него,
като има предвид, че:
(1)
Приложение III към Регламент (ЕО) № 318/2006 определя националните и регионалните квоти за производство на захар, изоглюкоза и инулинов сироп. Посочените квоти за пазарната 2007/2008 година трябва да бъдат коригирани най-късно до края на месец февруари 2007 г.
(2)
Корекциите на квотите произтичат по-точно от разпоредбите на членове 8 и 9 от Регламент (ЕО) № 318/2006, които предвиждат отпускането на допълнителни квоти за захар, както и допълнителни и допълващи квоти за изоглюкоза. Корекциите трябва да вземат под внимание съобщенията на държавите-членки, предвидени в член 12 от Регламент (ЕО) № 952/2006 на Комисията от 29 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на управлението на пазара на захарта в Общността и системата от квоти (2). Тези съобщения бяха изпратени на Комисията преди 31 януари 2007 г. и се отнасят по-специално до допълнителните и допълващите квоти, които вече са отпуснати към датата на съставяне на съобщенията.
(3)
Фирмите могат да заявят допълнителни квоти за захар до 30 септември 2007 г. Допълващите квоти за изоглюкоза се отпускат в зависимост от определените от държавите-членки условия. Допълнителните и допълващите квоти, които ще се отпускат за пазарната 2007/2008 година, но които не са посочени в изпратените съобщения преди 31 януари 2007 г., ще бъдат взети под внимание при следващото коригиране на квотите, определени в приложение III към Регламент (ЕО) № 318/2006, до края на февруари 2008 година.
(4)
Определените в приложение III към Регламент (ЕО) № 318/2006 корекции на квотите произтичат също така от прилагането на член 3 от Регламент (ЕО) № 320/2006 на Съвета от 20 февруари 2006 г. за установяване на временна схема за преструктуриране на захарната индустрия в Общността и за изменение на Регламент (EО) № 1290/2005 относно финансиране на общата селскостопанска политика (3), който предвижда помощ за преструктуриране на отказалите се от квотите си фирми. Необходимо е следователно да се вземат под внимание отказите от квоти за пазарната 2007/2008 година в рамките на схемата за преструктуриране.
(5)
Поради това приложение III към Регламент (ЕО) № 318/2006 следва да бъде подходящо изменено.
(6)
Предвидените в настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕО) № 318/2006 се заменя с текста на приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 март 2007 година.